b"\n_START_ARTICLE_\nFIU-Ligestilling\n_START_SECTION_\nForm\xc3\xa5let for FIU-Ligestilling\n_START_PARAGRAPH_\nLO har uddelegeret arbejdet med ligestilling og mangfoldighed fra sin LO-styrede aktivitet, FIU (Fagbev\xc3\xa6gelsens Interne Uddannelser), til FIU-Ligestilling i 2005. Form\xc3\xa5let med FIU-Ligestillings arbejde er at uddanne og udvikle de tillidsvalgte kvinder og m\xc3\xa6nd i fagbev\xc3\xa6gelsen, prim\xc3\xa6rt tillids- og arbejdsmilj\xc3\xb8repr\xc3\xa6sentanter, men ogs\xc3\xa5 andre med tillidsposter i LO's fagforbund til at varetage fagbev\xc3\xa6gelsens form\xc3\xa5l med dette arbejde: At forebygge og modvirke diskrimination og at skabe rum for menneskelig mangfoldighed og ligev\xc3\xa6rd p\xc3\xa5 arbejdspladsen, p\xc3\xa5 arbejdsmarkedet og i samfundet i \xc3\xb8vrigt. Disse tillidsvalgte har betydning for fagbev\xc3\xa6gelsens kontakt til medlemmerne og for udviklingen af klimaet p\xc3\xa5 arbejdspladserne, n\xc3\xa5r det g\xc3\xa6lder inklusion i f\xc3\xa6llesskabet og udvikling af kollegiale b\xc3\xa5nd._NEWLINE_Mangfoldighed forst\xc3\xa5s prim\xc3\xa6rt som forskellige k\xc3\xb8n og k\xc3\xb8nskulturer og forskellige menneskelige identiteter, farvet af forskellige nationaliteter og etniciteter, religioner, seksuelle orienteringer, aldre, fysiske og psykiske handicaps mm. FIU-Ligestilling ser det som sin opgave at udvikle de kompetencer og tankes\xc3\xa6t, der er n\xc3\xb8dvendige hos tillidsvalgte og meningsdannere i fagbev\xc3\xa6gelsen for at kunne gennemf\xc3\xb8re lighedsskabende udviklinger, aktiviteter og politikker i det fagforeningsm\xc3\xa6ssige arbejde. Fagbev\xc3\xa6gelsen og FIU-Ligestilling ser derfor store udfordringer i et st\xc3\xa6rkt k\xc3\xb8nsopdelt uddannelsessystem og arbejdsmarked med f.eks. ulige og forskellige afl\xc3\xb8nninger af kvinder og m\xc3\xa6nd; udfordringer i uhensigtsm\xc3\xa6ssige vaner, rutiner og tankes\xc3\xa6t om den menneskelige arbejdskraft, m\xc3\xa5ske ogs\xc3\xa5 pga. dens etnicitet, alder og religion, og dens v\xc3\xa6rd; det er udfordringer, som opleves hver dag b\xc3\xa5de i relationer til ledelsen af arbejdspladsen og i de kollegiale relationer mellem medarbejderne.\n_START_SECTION_\nOpgaverne for FIU-Ligestilling\n_START_PARAGRAPH_\nFor at kunne gennemf\xc3\xb8re sit form\xc3\xa5l er det FIU-Ligestillings opgaver p\xc3\xa5 vegne af LO at udvikle og gennemf\xc3\xb8re tv\xc3\xa6rfaglige kurser, uddannelser og konferencer og andre aktiviteter om mangfoldighed og ligestilling. Herudover organiserer FIU-Ligestilling landsd\xc3\xa6kkende netv\xc3\xa6rk, nationale og internationale projekter, udgiver b\xc3\xb8ger, pjecer og andet materialet p\xc3\xa5 mange sprog af hensyn til medlemmer af LO-fagbev\xc3\xa6gelsen med andre modersm\xc3\xa5l end dansk. Blandt udgivelserne er Kvindernes Bl\xc3\xa5 Bog, der er en opfordring til og en protest mod KRAK's BL\xc3\x85 Bog, som mest omtaler m\xc3\xa6nd. FIU-Ligestilling har siden 2005 udsendt sit \xc3\xa5rlige katalog Naturligvis med planlagte uddannelser, kurser og konferencer. Hertil kommer nyhedsbreve, Facebook-grupper og anden formidling. Alle b\xc3\xb8ger, pjecer og materiale kan downloades gratis fra hjemmesiden: (http://fiu-ligestilling.dk)\n_START_SECTION_\nUdviklingsfonden og FIU\n_START_PARAGRAPH_\nLO finansierer sine aktiviteter i FIU og FIU-Ligestilling af midler fra Udviklingsfonden, som er oprettet gennem aftale mellem LO og Dansk Arbejdsgiverforening, DA. Pengene i fonden kommer fra indbetalinger fra arbejdsgivere, der er selv er organiseret i DA og har medarbejdere, der er organiseret i et LO-forbund. For hver time, der arbejdes af en medarbejder i disse virksomheder, indbetales et bel\xc3\xb8b til fonden. I 2015 er det 42 \xc3\xb8rre pr. time. Disse penge fordeles med en fjerdedel til DA og tre fjerdedele til LO. LO fordeler igen sin del til sine medlemsforbund, 18 forbund i 2015, til FIU, der har uddannelses- og kursusaktivitet p\xc3\xa5 tv\xc3\xa6rfaglig basis og endelig til FIU-Ligestilling, der ledes af de fire n\xc3\xa6vnte LO-forbund: 3F, HK, Dansk Metal og Serviceforbundet."